<classify> MAKAMU wa Pili wa Rais, Balozi Seif Ali Iddi amesema zawadi nzuri ya siku ya kuzaliwa kwa Chama Cha Mapinduzi CCM Februari 5, ni kuhakikisha chama hicho kinashinda katika uchaguzi mkuu wa mwaka huu na kushika dola.Balozi Iddi alisema hayo alipokabidhi vifaa mbalimbali jimbo la Amani mkoa wa mjini Magharibi Unguja, ikiwa ni sehemu ya utekelezaji wa ilani ya chama hicho kikongwe. Alisema CCM ilizaliwa Februari 5, 1977 huku ikiwa na malengo na madhumuni ya kushika dola kwa kushinda chaguzi zote zinazofanyika.Alisema CCM haiwezi kushinda chaguzi kama viongozi waliopewa dhamana, wabunge na wajumbe Baraza la Wawakilishi watashindwa kutekeleza ilani na ahadi zao kwa wapigakura.Nimefurahishwa na kazi nzuri ya wabunge na wawakilishi jimbo la Amani ambapo utekelezaji ilani umefikia asilimia 90, alisema. Alisema muelekeo wa chama uchaguzi mkuu ni kuhakikisha majimbo yote ya Mkoa wa mjini Magharibi Unguja yanachukuliwa na CCM.Wajumbe wa Kamati ya siasa ya Mkoa wa Mjini Magharibi Unguja mhakikishe uchaguzi mkuu ujao CCM inashinda katika majimbo yote ya mkoa wa Mjini Magharibi, alisema. Mbunge wa Amani, Mussa alisema kero zote zilizokuwepo katika jimbo hilo zimepatiwa ufumbuzi ikiwemo suala la maji safi na salama.Mwakilishi wa jimbo la Amani, Rashid Ali Juma alisema katika utekelezaji wa ilani ya uchaguzi wamejikita kusimamia miradi ya ujenzi wa shule, vituo vya afya pamoja na barabara za ndani kwa kiwango cha kifusi.Alisema wametumia zaidi ya Sh milioni 325 kupitia katika mfuko wa Mbunge na Mwakilishi pamoja na kutumia fedha zao binafsi kujenga. Mwenyekiti wa CCM Mkoa wa Mjini Magharibi Unguja, Talib Silima alisema kwa ujumla wameridhishwa na utekelezaji wa ilani kwa viongozi wa jimbo la Amani ikiwemo kuzipatia changamoto zinazowakabili wananchi.  <topic>: KITAIFA 